Steen Gade (SF), 2012-05-10:
Jeg skal også til det her lovforslag sige, at jeg også taler på vegne af Det Radikale Venstres ordfører, hr. Rasmus Helveg Petersen.
Forslaget er, som andre ordførere har nævnt, jo en af de vigtige dele af implementeringen af den store satsning, der kommer til at ske i de kommende år på vedvarende energi.
Det er der, der sker, kan man sige, det paradigmeskifte i løbet af de næste 8 år i dansk energiforsyning, at vedvarende energi bliver et helt afgørende element i vores energiforsyning og dermed i hele systemet.
Det er også en slags illustration af, at fremtidens energisystem bliver mere decentralt.
Vi har jo i forvejen vindmøller på land, og nu sker der fortsat en udbygning af vindmøller på land, men især en modernisering af de vindmøller, vi har.
Vi tager faktisk flere vindmøller ned i de kommende år, end vi sætter op, men møllerne bliver lidt større og med større effekt.
Det er den ene decentrale produktionsmåde.
Den anden decentrale produktionsmåde, som vi nu får gang i, og som vi har snakket om i rigtig mange år, er biogasproduktionen.
Og derfor er jeg vældig glad for, at vi nu får det sat på skinner, så vi er sikre på, at det bliver gennemført, og at vi ikke bare snakker om det.
Jeg tror, at mange godt kan huske de diskussioner, vi har haft de sidste i hvert fald op til 4 år, om, at nu skulle det i gang, uden at det kom det.
Nu kommer det i gang, og det er også, fordi vi nu skaber en mulighed for tilkobling til naturgasnettet, så der bliver flere anvendelsesmuligheder.
Derfor har vi også sikret, at der er de instrumenter, som virkelig kan få det til at fungere.
Jeg vil så også sige, at den decentrale energiforsyning jo vil kunne blive yderligere udbygget i de kommende år ved en lang række andre initiativer.
Jeg skal sige, at vi også får en række besparelser på landvind i de kommende år, og det, jeg synes er fantastisk opmuntrende for det her, og som er en vigtig del af det her, er, at vi er med til at skabe nogle arbejdspladser.
Vi er jo simpelt hen ved at gøre vindmølleindustrien totalt markedsklar, sådan at den virkelig kan konkurrere med alle alternativerne.
Vi kommer heller ikke til at overbetale, ved at vi også ændrer afregningsformen, sådan at vi får en klog model.
Man giver støtte, når man skal fremme nogle teknologier, som ikke kan fungere på markedsvilkår, og man går i gang med at aftrappe støtten, når man kan se, at nu er det ved at nærme sig markedsvilkår.
Det er faktisk, hvad vi gør med det her lovforslag.
Det indgår jo i den beskæftigelsessatsning og den investeringssatsning, vi har.
Sammenlagt er det sådan, at det her forslag sammen med de andre initiativer, der ligger i energiaftalen, fører til, at der frigøres investeringer på mellem 90 mia. kr. og 150 mia. kr. i de kommende 8 år i den her sektor.
Det er enormt, og noget af det, som måske ikke altid er trængt ud gennem murene her på Christiansborg, er jo, at hvad angår alle de penge, som rejses af private, af forskellige aktører, til at investere i det her område, er det rammerne, vi fastlægger, ikke ved at fylde området med statsstøtte, men i virkeligheden kun ved at give nogle ganske små incitamenter og så samtidig indkassere den store gevinst, der er, ved at vi kommer til at spare på import af energi, netop fordi vi også laver omfattende energibesparelser.
Så der er en fuld anbefaling herfra.